‘เออีซี’บีบประกันภัยเล็กควบรวม
บลจ.บัวหลวง ชี้เออีซีดึงต่างชาติเข้าตลาดประกันวินาศภัยในไทย บีบบริษัทเล็กทุนน้อยต้นทุนสูงควบรวมกิจการ
10 ส.ค. 2555

บลจ.บัวหลวง ชี้เออีซีดึงต่างชาติเข้าตลาดประกันวินาศภัยในไทย บีบบริษัทเล็กทุนน้อยต้นทุนสูงควบรวมกิจการ 
นายเจฟ สุธีโสภณ หนึ่งในทีมงานจัดการกองทุน บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า การเปิดเสรีประชาคมเศรษฐกิจอาเซียน (AEC) ในปี 2558 จะมีผลกระทบโดยตรงกับอุตสาหกรรมประกันวินาศภัย โดยหลักเกณฑ์สัดส่วนการถือหุ้นของต่างชาติในบริษัทประกันภัยจะเพิ่มเพดานจากเดิมไม่เกิน 25% เป็นไม่เกิน 49% 
ขณะที่ประเทศไทยเป็นตลาดใหญ่ของธุรกิจประกันที่ต่างชาติต้องการเข้ามามีส่วนแบ่ง เนื่องจากมีอัตราการเติบโตในอัตราที่สูงมาก และยังมีโอกาสเติบโตอีกมาก ทั้งๆ ที่ในปัจจุบันไทยมีบริษัทประกันวินาศภัยมากถึงกว่า 60 บริษัท
“การแข่งขันที่จะสูงขึ้นนี้ จะทำให้บริษัทขนาดเล็กที่มีเงินทุนน้อยกว่าและต้นทุนการบริหารที่สูงกว่าจะต้องดิ้นรนเพื่อความอยู่รอด หรือไม่ก็ล้มหายตายจากไป และภายในอุตสาหกรรมจะมีการควบรวมกิจการกับสร้างพันธมิตรกันมากขึ้น” นายเจฟ กล่าว
นายเจฟ กล่าวว่า บริษัทที่ยืนหยัดฝ่ามรสุมการแข่งขันได้ จะเป็นบริษัทที่มีความแข็งแกร่ง มีประสิทธิภาพในการบริหารจัดการมากยิ่งขึ้น และจะเป็นบริษัทที่มีอนาคตที่ดียิ่ง
อย่างไรก็ตาม ธุรกิจประกันวินาศภัย ในปีนี้ประกันภัยรถยนต์จะเติบโตอย่างมากจากยอดขายรถยนต์ที่สูงสุดเป็นประวัติการณ์ ส่วนประกันภัยเบ็ดเตล็ดก็มีแนวโน้มที่จะมีอัตราการโตมากที่สุดจากผลิตภัณฑ์ใหม่ๆ ประเภทประกันภัยอุบัติเหตุส่วนบุคคลและประกันภัยสุขภาพที่กำลังได้รับความนิยมสูงขึ้น
ขณะที่มหาอุทกภัยที่เกิดขึ้นในปี 2554 ได้สร้างโอกาสในการต่อยอดในการเติบโตของธุรกิจประกันวินาศภัยด้วย เนื่องจากทำให้ภาคธุรกิจและประชาชนมีความรู้ความเข้าใจและตื่นตัวในการทำประกันภัยเพิ่มขึ้น 
“ความต้องการประกันภัยที่สูงขึ้น เมื่อรวมกับอัตราค่าเบี้ยประกันที่เพิ่มขึ้นตามระดับความเสี่ยง น่าจะส่งผลให้แนวโน้มของธุรกิจประกันวินาศภัยในปี 2555 เติบโตได้ไม่ต่ำกว่า 20% ซึ่งในช่วง 10 ปีที่ผ่านมาเบี้ยประกันโตเฉลี่ยอยู่ที่ประมาณ 10%” นายเจฟ กล่าว